פסח שני:
יום ארבעה עשר באייר נקרא 'פסח שני', לפי שביום זה הקריבו - בזמן שבית המקדש היה קיָּם - את קרבן הפסח אלה שלא הקריבוהו במועדו בארבעה עשר בניסן, מחמת טומאה או בגלל דרך רחוקה; כמו שכתוב בתורה (במדבר ט): דַּבֵּר אֶל בְּנֵי יִשְׂרָאֵל לֵאמֹר אִישׁ אִישׁ כִּי יִהְיֶה טָמֵא לָנֶפֶשׁ אוֹ בְדֶרֶךְ רְחֹקָה לָכֶם אוֹ לְדֹרֹתֵיכֶם וְעָשָׂה פֶסַח לַה'; בַּחֹדֶשׁ הַשֵּׁנִי בְּאַרְבָּעָה עָשָׂר יוֹם בֵּין הָעַרְבַּיִם יַעֲשׂוּ אֹתוֹ עַל מַצּוֹת וּמְרֹרִים יֹאכְלֻהוּ:
יום ארבעה עשר באייר אינו לא חג ולא מועד. אך הואיל ובזמן שבית המקדש היה קיָּם, היה יום זה יום שמחה לאלה שקיְּמו בו מצוַת הקרבת קרבן פסח, יש בו קצת עילוי, ולכן אין אומרים בו תחנון בתפילה:
יש נוהגים לאכול ביום זה מצה שנשארה מפסח לזכר קרבן הפסח שנאכל על המצות:
נקרא 'פסח שני' על שם החֹדש השני, הוא אייר, שבו עושים פסח זה. או כפשוטו מפני שהוא פסח השני שעושים ישראל. ובמשנה נקרא גם: 'פסח קטן' וכן במגילת תענית קורא לו: 'פסח זעירא':
בין פסח לשאר קרבנות:
שונה מצוַּת הקרבת קרבן פסח משאר קרבנות, שכל הקרבנות שנקבע להם מועד - עבר זמנו בטל קרבנו, ובפסח אעפ"י שנקבע לו מועד, והתורה שנתה וכתבה בו במועדו שתי פעמים - אם נאנס אדם ולא היה יכול לעשות הפסח במועדו הראשון, התורה נתנה לו מועד שני בארבעה עשר לחֹדש השני:
וכל כך למה? לפי שאין הפסח דומה לשאר קרבנות. כל הקרבנות שנתחיֵּב בהם ציבור או יחיד, אם עבר ולא עשה, בטל מצוַת עשה אבל לא מפורש בו עונש. ובפסח, אם עבר בזדון ולא הקריב, ענשו חמור מאד - וְנִכְרְתָה הַנֶּפֶשׁ הַהִיא מֵעַמֶּיהָ!:
כיון שעונש המבטל מצוה זו חמור כל כך שנכרת ממקור החיים, קל וחומר לשכר המקיֵּם אותה, שגדול ביותר; שכן מידה טובה מרובה ממידת פורענות חמש מאות פעמים. על כן כל הזוכה ומקריב קרבן פסח במועדו הרי הוא נדבק בחי החיים - בתוך בני ישראל!: 
למה נגרע:
כשעשו בני ישראל את הפסח הראשון במדבר סיני, בשנה השנית לצאתם מארץ מצרים, והיו בהם אנשים אשר היו טמאים לנפש אדם ולא יכלו לעשות הפסח במועדו, ויקרבו לפני משה ואהרן ויאמרו (במדבר ט): לָמָּה נִגָּרַע לְבִלְתִּי הַקְרִיב אֶת קָרְבַּן ה' בְּמֹעֲדוֹ בְּתוֹךְ בְּנֵי יִשְׂרָאֵל; -:
כי אמרו, אף על פי שלא נֵעָנש על בלתי הקריבנו את קרבן ה', כי מאונס, למה נגָּרע מן השכר הרב שיש במצוה זו שכל המקיְּמה מוציא עצמו מכל זיקה לכל אלהי העמים ונעשה דבוק דבק אמת ומעורה בתוך בני ישראל, וזאת לו חיים עדי עד ולנצח נצחים:
הלכות קרבן פסח שני בקצרה:
מי שהיה טמא בשעת שחיטת הפסח, או שהיה בדרך רחוקה, או נאנס באונס אחר, או ששגג ואפילו הזיד ולא הקריב בראשון - הרי זה מביא פסח ביום י"ד לחדש השני בין הערביִם:
גר שנתגיֵּר בין פסח ראשון לפסח שני, וכן קטן שהגדיל בין שני הפסחים (ולא שחטו עליו בראשון) - חיָּבים לעשות פסח שני:
רבים שהיו טמאי מת בפסח ראשון, אם היו מיעוט קהל - הרי אלו נדחים לפסח שני כשאר הטמאים; אבל אם היו רוב הקהל טמאי מת או שהיו הכהנים או כלי שרת טמאים טומאת מת - אינם נדחים, אלא יקריבו כולם הפסח בטומאה, הטמאים עם הטהורים:
היו הקהל מחצה טהורים ומחצה טמאי מת, כולם עושים בראשון, והטהורים עושים לעצמם בטהרה, והטמאים עושים לעצמם בטומאה ואוכלים אותו בטומאה. ואם היו טמאי מת עודפים על הטהורים אפילו אחד, יעשו כולם בטומאה:
כיצד משערים בפסח לידע אם רוב הקהל טמאים או טהורים? וכו' אלא משערים בכל הנכנסים לעזרה, ועד שהם מבחוץ, קודם שתכנס כת הראשונה, משערים אותם:
מה בין פסח ראשון לפסח שני? הראשון אסור בחמץ ב'בל יראה' ו'בל ימצא', ואינו נשחט על חמץ, ואין מוציאים ממנו חוץ לחבורה, וטעון הלל באכילתו, ומביאים עמו חגיגה, ואפשר שיבוא בטומאה אם נטמא רוב הקהל טומאת מת. אבל פסח שני - חמץ ומצה עמו בבית, ואינו טעון הלל באכילתו, ומוציאים אותו חוץ לחבורתו, ואין מביאים עמו חגיגה, ואינו בא בטומאה:
ושניהם דוחים את השבת, וטעונים הלל בעשיָּתם, ונאכלים צלי בבית אחד, על מצה ומרור, ואין מותירים מהם, ואין שוברים בהם עצם:
פסח שני שעשה יחזקיהו המלך:
מצינו פעם אחת שנדחה רוב קהל לפסח שני מפני הטומאה: 
זה היה מעשה בחזקיהו המלך שטהר את המקדש ואת הכהנים ואת העם מטומאת עבודה זרה שהניח אחז אביו, ושהיא מטמאה כמת, וראה שלא יספיק לטהר את רוב העם עד שיעבור הפסח, מה נאמר בו? -:
וַיִּוָּעַץ הַמֶּלֶךְ וְשָׂרָיו וְכָל הַקָּהָל בִּירוּשָׁלִָם לַעֲשׂוֹת הַפֶּסַח בַּחֹדֶשׁ הַשֵּׁנִי. כִּי לֹא יָכְלוּ לַעֲשׂתוֹ בָּעֵת הַהִיא כִּי הַכֹּהֲנִים לֹא הִתְקַדְּשׁוּ לְמַדַּי, וְהָעָם לֹא נֶאֶסְפוּ לִירוּשָׁלִָם (דברי הימים - ב ל):
ולא הודו לו חכמים. כי אין הציבור נדחים, אלא עושים את הפסח במועדו הראשון ואפילו טמאים. ואחר כך ידע שטעה והתפלל לה' על זאת: ה' הַטּוֹב יְכַפֵּר בְּעַד (שם):
מקורות;;;;;;;;;;;;;;;;;;;;;;;;;;

פסח שני:
יש בו קצת עילוי ואין אומרים בו תחנון - של"ה; פר"ח שכנה"ג וא"ר קלא (וע' רש"י במדבר ט,י; הגהות יד שאול יו"ד תא; ספרי החיד"א; סידור יעב"ץ. החזו"א אמר תחנון ביום זה, עפ"י משמעות הטור ושו"ע):
מנהג אכילת מצה - סידור בית יעקב; שער יששכר; דרכי חיים ושלום תרלא, ועוד (ור' מה שהעירו ברבבות אפרים ח"ג שלא; 'בין פסח לשבועות' פרק ז הע' כב. אך הכוונה לזכר הקרבת הפסח ולא לאכילת המצה):
ונקרא 'פסח שני' - משנה פסחים ח,ב ו ובהרבה מקומות בתוספתא ובגמרא:
ע"ש החודש השני - (ויש לדייק כן מדברי הירו' פסחים ט,א שקרא לפסח חזקיהו באייר 'פסח שני' אף שלא היה פסח לפניו):
במשנה נקרא גם 'פסח קטן' - חלה ד,יא; ראש השנה א,ג וע"ש במלאכת שלמה וב'שם משמואל' - אמור:
וכן במגילת תענית - פרק ב (מובא בחולין קכט:) וכ"ה בפסיקתא דר"כ ועוד:
בין פסח לשאר קרבנות:
'עבר זמנו בטל קרבנו' - עפ"י ברכות כו. (וע"ש בלשון התוס' ובחכמת שלמה שם); תמורה יד. ועוד:
התורה שנתה עליו 'במועדו' - במדבר ט,ב ג (וע"ש בספרי):
וכל כך למה? לפי שאין הפסח דומה לשאר קרבנות - (ור' בספר החינוך שפ; תפארת שלמה בהעלותך - טעמים נוספים למתן מועד שני לפסח):
מידה טובה מרובה ממידת פורענות - תוספתא סוטה ד,א:
למה נגרע:
(ור' פרי צדיק, ג - פסח שני
(ור' פרי צדיק, ג - פסח שני ב ג):
הלכות קרבן פסח שני בקצרה:
לקט מדברי הרמב"ם הלכות קרבן פסח ה,א; ז,א ב ו; י,ט:
פסח שני שעשה יחזקיהו המלך:
עפ"י דעת ר' שמעון בן יהודה - סנהדרין יב. ור' בירושלמי פסחים רפ"ט (וע' משך חכמה - בהעלותך; מרגליות הים - סנהדרין שם, באריכות):
טעם לפסח שני בי"ד באייר:
כתב הרב יעקב עמדין - בסידורו, חודש אייר:
ומעין זה ב'פרי צדיק' - ח"ג 'פסח שני' ג:
(וע' בפֵרוש בעל הטורים - בהעלותך):
